Peetrus oli ka erakordne misjonär. Kuid kuulutustöö Kristuse surmast ja ülestõusmisest ning Jumala armastusest kogu inimkonna vastu ei olnud ainult Peetruse roll, vaid on iga kristlase roll ka tänapäeval, siin ja praegu, 21. sajandil. Ja kui meil tuleb silmitsi seista kannatustega, siis võime ehk õppida Peetruselt, et Kristuse kannatamise, surma ja ülestõusmise läbi ootab meidki igavene elu. "Pange siis maha kogu kurjus ja kogu kavalus ja silmakirjatsemine, kadetsemine ja mistahes keelepeks! Nagu äsjasündinud lapsed, igatsege selget vaimulikku piima, et te selle varal kasvaksite pääste poole, kui te olete tunda saanud, et Issand on helde. Tulles Tema, elava kivi juurde, kes küll inimeste poolt on tunnistatud kõlbmatuks, ent Jumala silmis on valitud ja hinnaline, laske ka endid ehitada elavate kividena vaimulikuks kojaks. Saage pühaks preesterkonnaks, kes toob vaimulikke ohvreid, mis on Jumalale meelepärased Jeesuse Kristuse kaudu." (1 Pt 2:1-5.)